Henrik Svane (RV), 2000-02-29:
Vi kan være stolte af den danske rytmiske musikscene, og her vil jeg ved indledningen af min ordførertale også takke for den store ihærdighed, som de rytmiske folk har gjort, for at vi i Folketinget nu virkelig tager os sammen og skaber en ordentlig lovgivning for de rytmiske spillesteder.
Spillestederne udvikler sig i en retning, hvor kvaliteten prioriteres frem for kvantiteten, og den danske professionelle rytmiske musikscene gør det godt.
Derfor er det glædeligt, at det fremsatte lovforslag støtter den gode udvikling, som den professionelle rytmiske musikscene befinder sig i, og at staten derved er med til at fremme udviklingen og ikke omvendt bremser den. Formålet med at fremsætte lovforslaget er at hæve kvaliteten samt at forbedre mulighederne for en fortsat udvikling af den rytmiske musikscene til glæde og gavn for såvel musikere som publikum.
I Det Radikale Venstre anser vi det for et vigtigt udgangspunkt, at kommuner og amtskommuner i tæt samarbejde med Statens Musikråd kan være med til at udvikle den rytmiske musik og dens muligheder, fordi støtten både bunder i et frivilligt engagement for kommuner og amtskommuner og i, at den statslige musikfaglige vurdering for tildeling af midler søges foretaget gennem Statens Musikråd.
Det fremsatte lovforslag skal endvidere ses i lyset af målsætningen om at skabe en sammenhængende løsning for det professionelle rytmiske musikmiljø.
Derfor er det i god overensstemmelse med radikale traditioner om styrkelse af både den populære og den brede rytmiske musikscene, men især det, at lovforslaget åbner for støtte til spillesteder med et mindre aktivitetsniveau, med en mindre præsentation af den professionelle rytmiske musik.
Eftersom det ifølge lovforslaget vil være op til Statens Musikråd at fastsætte, hvilke spillesteder der får status som regionalt spillested, vil man hermed kunne gavne en sund konkurrence mellem spillestederne og forbedre kvaliteten af den rytmiske musik.
Dette lovforslag skal ses som led i den opgave, det er at rydde op i et hav af forskellige støtteordninger samt den uensartethed, der har været i prioriteringen af graden af støtte mellem forskellige kommuner og amtskommuner.
Det har medført en art regional skævvridning, som har belastet den professionelle rytmiske musikscene.
Ved i stigende grad at lægge dette ansvar over på Statens Musikråd sikrer vi den faglige kompetence, når midlerne skal tildeles.
Dette lovforslag er derfor i god tråd med CASA-rapporten, hvori det anbefales, at der skal satses på de gode spillesteder, altså på spillesteder, der prioriterer en præsentation af den rytmiske musik ud fra kunstneriske og kvalitative kriterier.
Dette lovforslag skal endvidere ses i forlængelse af det forsøg, som Statens Musikråd iværksatte med regionale spillesteder - et forsøg, der fandt en entydig opbakning i både kommuner og amtskommuner.
Det er derfor naturligt, at det fremsatte lovforslag bygger på rådets erfaringer opgjort i rapporten »Forslag til spillestedslovgivning« anno 1998.
Det er vigtigt for Det Radikale Venstre at understrege, at kommuner og amtskommuner ikke vil blive ramt økonomisk af det fremsatte lovforslag og altså ikke vil blive pålagt udgifter på baggrund af det fremsatte lovforslag.
Et tilsagn om støtte til et givet spillested fra en kommune eller amtskommune kan udløse et statsligt tilskud, som er tildelt det givne spillested efter en kvalitativ musikfaglig vurdering fra Statens Musikråd.
Der er altså tale om et frivilligt samarbejde mellem kommuner og amtskommuner og stat, og derfor vil det stadig være den enkelte kommunalbestyrelse eller det enkelte amtsråd, der afgør, hvorvidt der skal ydes støtte til et rytmisk spillested.
Det Radikale Venstre ser med vedtagelsen af det fremsatte lovforslag gode fremtidsperspektiver for de danske rytmiske spillesteder, og at den derigennem stigende kvalitet af den rytmiske musik vil bidrage til, at Danmark vil kunne tage et stort skridt fremad for fortsat at indfri de høje kunstneriske ambitioner, der kendetegner den danske rytmiske musikscene herhjemme såvel som i udlandet.